Доналд Бисет
Мъгла

Превод от английски: Корнелия Лозанова, 1992

chitanka.info

Веднъж, на рождения ден на кралицата, мъглата беше дошла в Лондон да гледа парада за посрещането на знамето. Но тогава кралицата каза на генерала:

— Днес няма да има парад, защото е мъгливо.

И това се случваше всеки път. Накрая мъглата много се натъжи. Тя наистина искаше да види церемонията за посрещане на знамето, но щом пристигнеше в Лондон, кралицата нареждаше:

— Отменете парада!

В Бъкингамския дворец, под трона на кралицата, живееше котарак на име Смоуки. На Смоуки му дожаля за мъглата и реши да й помогне. Затова на следващата година, точно преди рождения ден на кралицата, той написа писмо:

Под трона на кралицата

Дворецът

Вторник

Уважаема МЪГЛА,

Моля, ела в двореца.

Поздрав, СМОУКИ

Същата вечер, преди да си легне, кралицата изнесе котарака пред задната врата на Бъкингамския дворец и отиде да си легне. А преди Смоуки да успее да каже три пъти „Мяу!“, мъглата пристигна. И двамата се зарадваха, че се срещат, а мъглата се оплака:

— Много искам да видя церемонията за посрещането на знамето. Но всеки път, когато е мъгливо, отменят парада. Затова и всеки път се разочаровам.

— Знам — рече Смоуки. — Утре ела, когато войниците почнат да маршируват. Генералът ще те види и ще каже: „Ваше Величество, падна мъгла. Да отменя ли парада?“.

— Да, всеки път казва така — въздъхна мъглата.

— След това — продължи Смоуки, — точно преди кралицата да рече: „Да, отменете парада!“, ти ще измяукаш.

— Добре — съгласи се мъглата. — Обаче как се мяука?

Смоуки й показа и мъглата се упражнява, докато стана майстор на мяукането.

На другата сутрин войниците чакаха строени, но генералът се обади: „Да отменя ли парада, Ваше Величество? Виждам мъгла“.

— Къде? — попита кралицата.

— Ето там! — отвърна генералът и посочи мъглата.

Точно тогава тя измяука.

— Хайде сега, генерале! — рече кралицата. — Не можете ли да различите мъгла от котка? Ясно чух мяукане, следователно няма защо да отменяте парада.

Така мъглата видя церемонията за посрещането на знамето. Остана много доволна и реши да отиде в Уелс, където имаше достатъчно мъгли, с които да си играе.

Веднъж кралицата й написа писмо:

Дворецът

1-ви юни

Уважаема МЪГЛА,

Моля, стой далеч.

Поздрави, КРАЛИЦАТА

А мъглата изпрати отговор:

Уелс

Петък

Ваше Величество,

Тук съм много щастлива.

Наистина съм доволна, че видях церемонията за посрещането на знамето. Благодаря, че ми дадохте тази възможност!

Поздрави, МЪГЛАТА

П.П. Предайте поздрави и на Смоуки.

Кралицата не разбра съвсем.

— Как ли мъглата е успяла да види парада за посрещането на знамето, Смоуки? — зачуди се тя и погледна под трона.

Но в отговор Смоуки само измърка. Това беше неговата тайна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.